Landboubedryf krimp saam met oeste | Landbou
Landboubedryf krimp saam met oeste
Die landboubedryf was tot onlangs nog een van die bedrywe in die land wat groei getoon het.
In die eerste kwartaal vanjaar was die landbou egter die bedryf wat die meeste ingekrimp het.
Statistieke SA het vandag die nuutste bruto binnelandse produk- (BBP) syfers bekend gemaak. Daarvolgens het die land se ekonomie in die eerste kwartaal vanjaar met 3,2% gekrimp.
Finansiële dienste, die staatsdiens en persoonlike dienste is die enigste bedrywe wat groei getoon het. Dié bedrywe het met onderskeidelik 1,1%, 1,2% en 1,1% gegroei. Die landboubedryf het die grootste inkrimping getoon, 13,2%, terwyl kragopwekking met 6,9% ingekrimp het.
Vrugte- en wynoeste
Mnr. Wandile Sihlobo, ekonoom by die landbousakekamer Agbiz, sê die inkrimping het voorgekom hoewel verwagtinge vir die tuinbousektor se winteroeste gunstig was. "Dié syfer is egter in pas met die syfers wat ons tans uit die tuinbousektore kry oor die eerste kwartaal van dié jaar se oes. 'n Voorbeeld hiervan is die wyndruifoes wat teenoor verlede jaar met 2% gekrimp het en 14% kleiner as die langtermyngemiddelde is."
Die sitrusbedryf, wat gewoonlik 'n ligpunt in die tuinbousektor is, kon eers in die tweede kwartaal van 2019 begin oes. Sihlobo sê hoewel daar verwag is dat 137 miljoen kartonhouers sitrusvrugte vanjaar uitgevoer sou word, sal die data moontlik 'n ander storie vertel wanneer die oes afgehandel is.
Hy sê die voortslepende droogte is nog 'n rede waarom ander sektore se oeste ook kleiner as verwag is. "Weersomstandighede in die land was moeilik as gevolg van 'n paar abnormaal droë maande, spesifiek in die sentrale en westelike gedeeltes van die land waar hoofsaaklik somergrane en oliesade geproduseer word. Aanplantings het die afgelope jaar met 3% tot 3,7 miljoen ha gekrimp. Die opbrengs van mielies, sojabone en sonneblomme is ook nadelig geraak en as gevolg daarvan het die produksie van die gewasse met onderskeidelik 13%, 16% en 29% gedaal. Dit kan ook in toekomstige data oor die landbou-ekonomie weerspieël word."